Imagini din satelit arată că armata Ucrainei a distrus clădirea centrului rus de comunicaţii de la Marea Neagră din portul Sevastopol, transmite Daily Mail.
Ca răspuns la bombardamentele ale Moscovei, rachete ucrainene au lovit o bază a flotei ruse. Țintele au fost două nave de desant și un centru militar de comunicații din Sevastopol. Clădirea din urmă a fost distrusă de unul dintre proiectilele trase de ucraineni, au arătat imagini din satelit.
În schimb, navele par să fi scăpat cu avarii minore, deși inițial armata Kievului a transmis că au fost avariate grav.
Ucraina a folosit în atac rachete Storm Shadow
Imaginile din satelit, de la Planet Labs, au confirmat că o clădire de pe strada Rudneva din Sevastopol a fost lovită în urma atacurilor cu rachete ucrainene. Forțele Armate ale Ucrainei au raportat că au lansat un atac cu rachete asupra centrului de comunicații al Flotei Ruse de la Marea Neagră în dimineața zilei de 24 martie.
O analiză a imaginilor din satelit realizate în zonă pe 21 și 24 martie arată că acoperișul s-a prăbușit după atac. Lângă clădire pot fi văzute și aparate de stingere a incendiilor.
Ucraina ar fi folosit rachete de croazieră primite din Marea Britanie și Franța pentru acest atac, nu drone, ca în alte atacuri precedente. "Forţele armate ucrainene au reuşit să lovească navele amfibie Iamal şi Azov, precum şi un centru de comunicaţii şi alte infrastructuri ale Flotei Ruse de la Marea Neagră", a anunţat duminică Centrul de comunicaţii al forţelor armate ucrainene într-un comunicat.
OSINTtechnical a transmis că cel puțin trei rachete Storm Shadow au lovit principalul centru de comunicații al Flotei Ruse de la Marea Neagră. Sâmbătă seara, Rusia a anunţat că a respins atacul a zece rachete ucrainene care a vizat oraşul Sevastopol.
***